Document ID: /fineweb-2-swissfilter-quality_10-filterrobots/filtered/05604.jsonl.gz/95

Zbog sve većeg broja novoobolelih od koronavirusa u
Srbiji, ali i zbog ograničenih kapaciteta naših bolnica, te alarmantne zdravstvene situacije u zemljama u regionu
koje su već uvele policijski čas, sasvim je opravdano i izvesno postaviti pitanje - koliko su Srbija i njeni građani blizu policijskog časa i totalnog zatvaranja?
Dok traje iščekivanje trenutka kada će se pojaviti prve vakcine, mere
koje se donose pokazuju težnju da se uspostavi balans između kontrole zdravlja stanovništva, ali i oporavka i funkcionisanja ekonomije koja je pretrpela veliku štetu tokom proteklih par meseci.
U Beogradu su bolnički kapaciteti popunjeni, a pokušava se
uspostavljanje poštovanja donetih mera pooštravanjem politike
kažnjavanja. Međutim, imajući u vid jučerašnji “crni petak” zbog kojeg
su tržni centri bili krcati, ali i prošlonedeljnu sahranu patrijarha Irineja
kada je na hiljade vernika došlo u Hram da se pričesti istom kašičicom
– predviđanja nisu dobra i stručnjaci očekuju nagli porast broja obolelih.
Član Kriznog štaba, epidemiolog Branislav Tidorović ocenio je da “crni petak” nanosi “neprocenjive štete organizovanosti zdravstvene službe i očuvanju zdravlja”.
Dodao je još, gostujući nedavno na RTS-u, da je epidemiološka situacija
u Srbiji vrlo ozbiljna, vanredna, a u pojednim delovima Srbije, posebno u velikim gradovima, i katastrofalna.
“Gledajući sa stanovišta popunjenosti bolničkih kapaciteta, gledajući sa
stanovišta stope umiranja koja je vrlo visoka – mi se nalazimo u situaciji
kada je veoma važno da budemo svesni ukupnog kretanja,
organizovanosti i koncentracije na poslovima koje treba da radi
zdravstveni sistem, ali i svi ostali”, rekao je Tiodorović.
Naveo je da se zemlja nalazi u situaciji kada mora da raščisti šta je važnije ovoga trenutka i istakao da je zdravlje najvažnije, čak i po cenu ekonomije.
“Ništa se neće desiti strašno sa ekonomijom ako to bude 10, 15 dana potpunog smirivanja i potpune kontrole nad ovom situacijom”, smatra Tiodorović.
Specijalista ortopedske hirurgije i traumatologije i član udruženja
“Ujedinjeni protiv kovida”, Veljko Jovanović, govoreći jutros za “Probudi
se”, istakao je slično, navodeći da se Srbija nalazi na granici zdravstvene katastrofe.
“U predlogu mera koje su dali Ujedninjeni protiv kovida, a koje stoje na
sajtu, epidemiološka situacija je podeljena na četiri kategorije, od
normalne do katastrofalne”, kaže on.
Na pitanje gde se trenutno nalazimo odgovora: “Bojim se da smo sad na granici katastrofalne situacije”. U toj situaciji predložemo “opšte zatvaranje osim vitalnih neophodnih službi”, kaže Jovanović. Na pitanje da li bi država mogla ekonomski da opstane u slučaju opšteg zatvaranja objašnjava da
nadležni tvrde kako je svaki oboleli od korone veliki trošak.
“Nadležni kažu da lečenje obolelog od kovida državu košta oko hiljdau
evra, što znači ako smo juče imali 7.000 zaraženih to je 7 miliona evra”,
kaže on.
"Opšte zatvaranje“, odnosno “policijski čas”, spomenuo je nedavno
i ministar zdravlja Zlatibor Lončar.
On je gostujući na RTS-u, u sredu 26. novembra ove godine, na pitanje koliko je mera ostalo do potpunog zatvaranja, odgovorio – “ne mnogo”,
jer je “očigledno da se nove mere slabo poštuju”.
Naveo je tada da je cilj da se građanima kaže istina kakva god da je, bez namere da se neko plaši, da se nešto preuveliča ili smanji.
“Jedina mera koja možda može da vam donese neki rezultat u borbi
protiv korone jeste da zatvorite sve”, ocenio je dodatno Lončar na RTS-u.
Izvor: nova.rs